Yhdistetyt asiat C‑340/14 ja C‑341/14

R. L. Trijber

vastaan

College van burgemeester en wethouders van Amsterdam

ja

J. Harmsen

vastaan

Burgemeester van Amsterdam

(Raad van Staten (Alankomaat) esittämät ennakkoratkaisupyynnöt)

”Ennakkoratkaisupyyntö — Direktiivi 2006/123/EY — Palvelut sisämarkkinoilla — Huviveneily — Ikkunaprostituutioyritykset — 2 artiklan 2 kohdan d alakohta — Soveltamisala — Poissulkeminen — Kuljetusalan palvelut — Sijoittautumisvapaus — Lupajärjestelmä — 10 artiklan 2 kohdan c alakohta — Luvan myöntämisehdot — Oikeasuhteisuus — Kieltä koskeva edellytys — 11 artiklan 1 kohdan b alakohta — Luvan voimassaoloaika — Saatavilla olevien lupien määrän rajoittaminen — Yleistä etua koskeva pakottava syy”

Tiivistelmä – Unionin tuomioistuimen (kolmas jaosto) tuomio 1.10.2015

Sijoittautumisvapaus — Palvelujen tarjoamisen vapaus — Palvelut sisämarkkinoilla — Direktiivi 2006/123 — Lupajärjestelmä — Luvan myöntämisehdot — Toiminta, joka koostuu ikkunaprostituutioyrityksen pitämisestä vuokraamalla huoneita osapäiväisesti — Kansallinen toimenpide, jolla kyseisen toiminnan harjoittamiseksi vaadittavan luvan myöntämisen edellytyksenä on se, että yrityksen pitäjä kykenee käyttämään prostituoitujen ymmärtämää kieltä — Hyväksyttävyys — Edellytykset — Oikeasuhteisuus — Kansallisen tuomioistuimen on varmistuttava asiasta

Sijoittautumisvapaus — Palvelujen tarjoamisen vapaus — Palvelut sisämarkkinoilla — Direktiivi 2006/123 — Soveltamisala — Kuljetusalan palvelut — Poissulkeminen — Toiminta, jossa matkustajia otetaan korvausta vastaan veneen kyytiin tilaisuuksiin, joissa he voivat tutustua kaupunkiin vesiteitse — Soveltamisalaan kuulumisen edellytykset — Kansallisen tuomioistuimen on varmistuttava asiasta

Palveluista sisämarkkinoilla annetun direktiivin 2006/123 2 artiklan 2 kohdan d alakohtaa on tulkittava siten, että – ellei kansallisen tuomioistuimen suoritettavana olevasta selvityksestä muuta johdu – toiminta, joka koostuu korvausta vastaan suoritettavasta palvelusta, jossa matkustajia otetaan veneen kyytiin tilaisuuksiin, joissa he voivat tutustua kaupunkiin vesiteitse, ei muodosta mainitussa säännöksessä tarkoitettua ”kuljetusalan” palvelua, joka on suljettu kyseisen direktiivin soveltamisalan ulkopuolelle. Direktiivin 2006/123 2 artiklan 2 kohdan d alakohdassa säädetyn poissulkemisen ulottuvuuden ymmärtämiseksi käsitteen ”kuljetusalan palvelut” tulkinnassa on käytettävä perustana paitsi kyseisen säännöksen sanamuotoa myös sen tarkoitusta ja systematiikkaa kyseisellä direktiivillä käyttöön otetun järjestelmän yhteydessä. Mainitun 2 artiklan 2 kohdan d alakohdan sanamuodosta on todettava, että unionin lainsäätäjän direktiivin 2006/123 puitteissa käyttämä käsite ”kuljetusalan palvelut” vastaa palveluita, jotka kuuluvat EUT-sopimuksen kolmannen osan yhteistä liikennepolitiikkaa koskevaan VI osastoon, joka sisältää sopimuksen 90–100 artiklan, ja nämä palvelut on SEUT 58 artiklan 1 kohdan nojalla suljettu kyseisen sopimuksen palvelujen vapaata liikkuvuutta koskevien määräysten ulkopuolelle. Vaikka mainitun VI osaston määräyksissä ei ole käsitteen ”kuljetus” määritelmää, SEUT 100 artiklan 1 kohdasta ilmenee, että ”sisävesiliikenne” kuuluu osaston soveltamisalaan. Unionin lainsäätäjä on tämän mukaisesti antanut SEUT 100 artiklan 2 kohdan nojalla yhteisiä erityisiä sääntöjä useista meriliikenteen palveluista. Direktiivin 2006/123 2 artiklan 2 kohdan d alakohdan tarkoituksesta ja systematiikasta on todettava, että kuljetuspalveluiden jättämisellä direktiivin soveltamisalan ulkopuolelle pyritään kattamaan muun muassa kaupunkiliikennepalvelut. Tästä poissulkemisesta ei kuitenkaan seuraa, että kaikki palvelut, joilla siirrytään paikasta toiseen sisävesiväylällä, on automaattisesti luokiteltava mainitussa direktiivissä tarkoitetuksi kuljetukseksi tai kaupunkiliikenteeksi. Vaikka ensi näkemältä vaikuttaakin siltä, että kyseessä oleva toiminta on SEUT 100 artiklan 1 kohdassa tarkoitettua sisävesiliikennettä, sen tarkoituksena on paremminkin tarjota palvelun käyttäjille miellyttävä tila juhlatilaisuuteen kuin kuljetus yhdestä paikasta toiseen paikkaan kaupungissa. Tällainen palvelu ei kuulu minkään sellaisen yleisen erityissäännön piiriin, jonka unionin lainsäätäjä on antanut SEUT 100 artiklan 2 kohdan nojalla. Tästä seuraa, että tällaisen toiminnan pääasiallisena tarkoituksena ei ole direktiivin 2006/123 2 artiklan 2 kohdan d alakohdassa tarkoitettujen kuljetuspalvelujen tarjoaminen – mistä varmistuminen on kuitenkin kansallisen tuomioistuimen tehtävänä – ja että näin ollen mainittu toiminta kuuluu kyseisen direktiivin soveltamisalan piiriin, koska muut samaisen 2 artiklan 2 kohdassa säädetyt poissulkemisperusteet eivät sovellu. (ks. 46–50 ja 56–59 kohta sekä tuomiolauselman 1 kohta)

Ks. tuomion teksti. (ks. 55 ja 71 kohta)

Palveluista sisämarkkinoilla annetun direktiivin 2006/123 11 artiklan 1 kohdan b alakohtaa on tulkittava siten, että se on esteenä sille, että toimivaltaiset kansalliset viranomaiset myöntävät toistaiseksi voimassaolevia lupia harjoittaa toimintaa, joka koostuu korvausta vastaan suoritettavasta palvelusta, jossa matkustajia otetaan veneen kyytiin tilaisuuksiin, joissa he voivat tutustua kaupunkiin vesiteitse, kun näiden viranomaisten tätä toimintaa varten myöntämien lupien määrä on rajattu yleisen edun mukaisista pakottavista syistä. Direktiivin 2006/123 11 artiklan 1 kohdan nimenomaisen sanamuodon mukaan palveluntarjoajalle myönnetystä luvasta ei saa tehdä määräaikaista, lukuun ottamatta mainitussa kohdassa tyhjentävästi lueteltuja tapauksia, joiden joukossa mainitaan se, että saatavissa olevien lupien määrä on rajattu yleisen edun mukaisista pakottavista syistä. Tästä seuraa, että kun lupien määrä on rajattu tällaisesta yleisen edun mukaisesta pakottavasta syystä, näiden lupien on sitä vastoin oltava määräaikaisia. Toimivaltaisille kansallisille viranomaisille ei voida myöntää tämän suhteen mitään harkintavaltaa, koska muuten loukattaisiin direktiivin 2006/123 11 artiklan tavoitetta, joka on taata palvelujentarjoajien pääsy kyseisille markkinoille. (ks. 61–63 ja 66 kohta sekä tuomiolauselman 2 kohta)